Jinghpaw Mungdaw kata Wunpawng Mungdan Shannglawt Asuya KIO/A hte myen hpyen asuya ni ya ten laja laja majan byin nga ai lam shiga na chye lu ai. N dai zawn KIA hte myen hpyen ni gap gasat ai shara gaw, Myitkyina mare kaw na pyi bawm nsen myawk nsen ni na lu ai shara kaw re lam mung na chye lu ai. Myen hpyen asuya a hpyen dai ni dap ting nawng nawng arum ara si hkala sum jawng ai lam hpe mung na chye lu ai.
Buga de na myitsu salang langai tsun wa ai hta, "ya ten myen hpyen a masha ni gaw hpa n chye ai mare masha matsan mayan re ai ni hpe myit kahpra myit kaprau shangun na matu, n teng n man ai shiga ni shamawng bu nga ma ai. Dai gaw kaga n rai; "Laiza de Asuya dap ni shang lu sai," nga ai shiga masu rai nga ai. Thainghmu Zay Yar Aung ngu ai wa, Laiza de she manap shat wa sha sana, nga nna ndau shabra ai mung 100 lang n-ga sai. Ndai zawn n teng n man ai shiga masu ni tsun shamawng ai lam gaw, Myen ni shanhte maga sum machyi ai lam grai law wa sai kumla hpe shadan shadawng ai lam mahtang rai nga ai hpe chye htai la ra ga ai" nga tsun dan wa ai.
kac_Latn kac_Latn